Järjestelmä tulostelee "haamulippuja" ja aiheuttaa kiperiä tilanteita kassatilityksissä. Kuljettajat kertovat joutuneensa maksamaan kassavajeita omista pusseistaan.

Jos lipunmyyntiselkkaus ei selviä, HSL:n bussikuskit eivät avaa lipunmyyntilaitteita ensi viikon alussa. TOMMI HEINO

Helsingin seudun liikenteen (HSL) bussinkuljettajien mitta on totaalisen täyttynyt HSL:n käyttämään lipunmyyntijärjestelmään.

Kesällä 2016 käyttöönotettu LIJ-järjestelmä on kuljettajien mukaan muun muassa hidastanut lipunmyyntiä, tulostellut " haamulippuja " ja sekoillut tilityksissä. Kuljettajat ovat kertoneet joutuneensa maksamaan omasta pussistaan kassasta puuttuvia euroja, jos he eivät ole kyenneet selittämään mistä vaje johtuu.

Ongelmat ovat kuskien mukaan jatkuneet näihin päiviin asti. Torstaina kuljettajien edustajat kokoontuvat puoliltapäivin pohtimaan, miten tilanteessa edetään.

Kuskit kaavailevat lipunmyynnin lopettamista busseissa kokonaan maanantain ja tiistain ajaksi, jos HSL:n vastaantulo asiassa ei ole kuskien mielestä riittävä.

- Tänään teemme toimenpidepäätökset siitä, onko vastaantulo riittävä. Saimme keskiviikkona HSL:ltä kaksisivuisen toimenpide-esityksen ongelmien korjaamiseksi ja käymme sen tänään läpi, kertoo kokoukseen osallistuva AKT:n aluetoimitsija Jari Korhonen.

- Tarkoitus olisi aluksi lopettaa lipunmyynti busseissa maanantaiksi ja tiistaiksi, ja jatkosta päätettäisiin sitten erikseen. Nämä ovat uhkavaatimuksia, jotka toteutetaan, mikäli tilanne ei muutu. Jos HSL:n kanssa saadaan ratkaisu syntymään, niin silloin uhkavaatimuksia ei toteuteta.

Kassat heittävät

Bussikuskit pelkäävät, että lipunmyyntiongelmat pahenevat koulujen alkaessa ja matkustajamäärien kasvaessa. Korhosen mukaan HSL on ollut ongelmista tietoinen alusta saakka, mutta yhtymä ei ole ryhtynyt riittäviin toimenpiteisiin tilanteen korjaamiseksi.

Korhosen mukaan teknisiä ongelmia on ollut erityisesti tilitysautomaateissa, joita kuljettajat käyttävät varikoilla kassaa tyhjentäessä. Kassat ovat hänen mukaansa heittäneet muutamasta eurosta noin 150 euroon.

HSL on tullut osassa tapauksia asianmukaisesti vastaan, eikä kuljettaja ole joutunut maksamaan vajetta itse. Kaikissa tilanteissa näin ei ole tapahtunut, Korhonen sanoo.

- Tiedossa on valtava määrä tapauksia, joissa kuljettaja on rahallisesti kärsinyt, kun kone näyttää myytyjen lippujen määrän väärin.

Kuljettajien mukaan lipunmyyntilaite voi ostotilanteessa jumittaa niin, että kuljettaja joutuu painamaan hyväksymispainiketta kahdesti. Myyntitietoihin tallentuu tällöin tieto kahden lipun myynnistä, vaikka todellisuudessa kyse on vain yhdestä myydystä lipusta. Tieto tulostumattomasta lipusta näkyy kuljettajalla kassavajauksena.

- Kuskin on tällöin vaikea toteennäyttää, miksi kassa on pienentynyt, Korhonen.

Iltalehti kertoi lippujärjestelmän ongelmista tammikuussa. Tuolloin HSL myönsi osan kuljettamien mainitsemista ongelmista ja vakuutti selvittävänsä niitä.

IL ei torstaina aamupäivällä tavoittanut HSL:ää kommentoimaan tilannetta.